དེའི་རྗེས་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་གིས།དེ་རིང་ཇོ་ནང་འགྲོ་ཕན་ལྷན་ཚོགས་ཀྱི་བགྲོ་གླེང་དང་དམིགས་བསལ་ཚོགས་ཆེན་ཚོགས་པར་དགའ་པོ་བྱུང་བ་མ་ཟད།ཇོ་ནང་པའི་ཆོས་བརྒྱུད་སླར་གསོ་དང་འདས་མ་གསུམ་གྱི་གནས་སྟངས་སོགས་ངོ་སྤྲོད་བྱས་ཏེ་མ་ཤེས་པ་མང་པོ་ཞིག་གསར་དུ་ཤེས་བྱུང་ལ།ཇོ་ནང་པའི་འདས་དོན་ནི་དགའ་འོས་ཤིང་སྤོབས་པ་སྐྱེས་འོས་པའི་གནས་ཤིག་ཆགས་ཡོད།འོན་ཀྱང་།ད་ལྟ་ང་ཚོས་ལས་དོན་ག་རེ་སྒྲུབ་ཀྱང་ང་ཚོའི་དུས་ཀྱི་གནས་བབ་ལ་ལྟ་དགོས་པ་གལ་ཆེན་ཆགས་ཡོད་པ་དང་།གལ་སྲིད་དུས་ཀྱི་གནས་བབ་དང་མཐུན་པ་ཞིག་བྱུང་ཚེ།ལས་དོན་དེར་གྲུབ་འབྲས་ཀྱང་ཡག་པོ་སྨིན་གྱི་ཡོད།དེ་མིན་དཀའ་ངལ་རང་བཞིན་ཅན་ཞིག་ཏུ་འགྱུར་འགྲོ་བ་སྲོལ་ལྟ་བུ་ཆགས་ཡོད་ལ།ཇོ་ནང་པའི་བསྟན་པ་དང་གྲུབ་མཐའ་དེ་བོད་ཀྱི་ཆོས་བརྒྱུད་གཞན་ནང་བཞིན་བྱུང་རབས་ལོ་རྒྱུས་ནང་གཟི་བརྗིད་དང་ལྡན་པ་མ་ཟད།ཁུངས་ལྡན་ཡང་ཡིན།ཉེ་སྔོན་ཇོ་ནང་པར་དཀའ་ངལ་ཅུང་ཙམ་རེ་འཕྲད་ཡོད་ཀྱང་།ད་ལྟ་བསྐྱར་དུ་ངོ་སྤྲོད་བྱ་ཐུབ་པར་དགའ་པོ་དང་བསྔགས་བརྗོད་ཞུ་ཡི་ཡོད།